b'\n_START_ARTICLE_\nPetar Do\xc5\xa1en\n_START_PARAGRAPH_\nPetar Do\xc5\xa1en Vidovgradski ili od Bilaj grada (Gospi\xc4\x87,\xc2\xa0? - Gospi\xc4\x87, 1878.) je bio pukovnik austrijske carsko-kraljevske vojske i \xc4\x8dasnik Napoleonove vojske. Rodom je iz hrvatske obitelji Do\xc5\xa1en, li\xc4\x8dkih Bunjevaca, obitelji koja je tradicionalno davala visoke vojne \xc4\x8dasnike. Brat je feldmar\xc5\xa1ala Antuna Do\xc5\xa1ena. Njegov sin Lavoslav Do\xc5\xa1en je bio general austrijske vojske. Praunuk je Dujma, istaknutog borca za oslobo\xc4\x91enje Like od Turaka.\n_START_SECTION_\n\xc5\xbdivotopis\n_START_PARAGRAPH_\nRodio se u Gospi\xc4\x87u. Prate\xc4\x87i tradiciju svoje obitelji, i Petar se dao u vojni\xc4\x8dku slu\xc5\xbebu. Slu\xc5\xbeio u postrojbama pje\xc5\xa1a\xc5\xa1tva: prvo u Li\xc4\x8dkoj grani\xc4\x8darskoj pje\xc5\xa1a\xc4\x8dkoj pukovniji, a potom je oti\xc5\xa1ao u Oto\xc4\x8dku pje\xc5\xa1a\xc4\x8dku pukovniju._NEWLINE_Za vrijeme slu\xc5\xbebovanja u austrijskoj vojsci su ga zatekli ratovi Austrije s Napoleonovom Francuskom 1805. i 1809.._NEWLINE_Nakon \xc5\xa1to su francuske postrojbe zauzele te hrvatske krajeve, Petar Do\xc5\xa1en postaje \xc4\x8dasnikom francuske vojske. Sudjelovao je u Napoleonovoj vojni na Rusiju 1812. godine. Tada je bio satnikom u predstra\xc5\xbei zbora Napoleonova brata Eugena Bonapartea, divizije Delsonza, brigade Plausouna, I. hrvatske grani\xc4\x8darske pukovnije kojom je zapovijedao legendarni hrvatski zapovjednik Marko \xc5\xa0ljivari\xc4\x87, kasnije odlikovanim ordenom Legije \xc4\x8dasti._NEWLINE_Bio je dijelom Napoleonovih snaga koje su prve prodrle u Borodino. Za to je zaslu\xc5\xbeio najvi\xc5\xa1e francusko vojni\xc4\x8dko odli\xc4\x8dje - kri\xc5\xbeem Reda po\xc4\x8dasne legije. Odlikovao ga je osobno potkralj Eugen Bonaparte 18. listopada 1812., zajedno s kapetanima \xc5\xbdupanom i Petrom Matasi\xc4\x87em, natporu\xc4\x8dnikom Milom Frani\xc4\x87em, nadstra\xc5\xbeme\xc5\xa1trom Timotijem Zaklanom i stra\xc5\xbeme\xc5\xa1trom Ivandoskim._NEWLINE_Do\xc5\xa1en je poslije zapovijedao Petrinjskom pje\xc5\xa1a\xc4\x8dkom pukovnijom._NEWLINE_Nakon Napoleonovog pada, vratio se u Oto\xc4\x8dku pje\xc5\xa1a\xc4\x8dku pukovniju odnosno Drugu bansku pukovniju gdje je bio \xc4\x8dasnikom._NEWLINE_Umirovio se u \xc4\x8dinu pukovnika. Umro je i pokopan je u Gospi\xc4\x87u 1878. godine.'